送劉成伯著作赴弋陽宰
作者：梅堯臣
朝代：宋

paragraphs: 我昨之官來，值君爲郡掾。
當年已知名，是日纔識面。
未久嗟還都，始應羣公薦。
遂除芸省郎，出治江上縣。
縣劇素所聞，其俗到可見。
水精製盤盂，冰瑩産郊甸。
鳴箏斲桐梓，雕飾雜寶絢。
有藥化銅鉛，方士多伏鍊。
君今齒尚壯，好學常不倦。
二者定非惑，吾言亦狂狷。
絃歌將有餘，幸可窮經傳。
歸來期著書，篋楮盈百卷。
莫學此疎慵，無能守貧賤。
明朝君當行，勉勉自出餞。
豈無一壺酒，豈無一鼎饌。